Päätös tehtiin: Tampere ei myykään katulamppuja sähköyhtiölle – Myynti olisi tullut kalliimmaksi kuin jatkaminen vanhaan malliin

Tampereen kaupunki luopuu suunnitelmasta myydä ulkovalaistusverkko omistamalleen Tampereen sähkölaitokselle. Tampereen kaupunginhallitus hyväksyi esityksen kokouksessaan 14. tammikuuta 2019. Tampereella ollaan uudistamassa katu- ja muiden julkisten ulkotilojen valaistusta energiatehokkaaksi led-valaistukseksi. Uudistamistahtia ovat hidastaneet muut kaupungin kasvun edellyttämät investoinnit. Myymisellä oli tarkoitus saada vauhtia aikatauluun. Selvityksissä kävi kuitenkin ilmi, että myyminen tulisi kalliimmaksi kuin jatkaminen nykymallilla. Led-valojen investointikustannukset tulevat kaupungille halvemmaksi, koska se saa lainaa halvemmalla kuin Tampereen sähkölaitos. Lisäksi ulkovalaistuksen kustannukset nousisivat 1–2 miljoonaa euroa vuodessa muun muassa verotukseen liittyvistä syistä. Epäselvää oli myös, sallivatko hankintalain säädökset myydä ulkovalaistusverkko suoraan Tampereen kaupungilta markkinoilla toimivalle Tampereen sähkölaitokselle. Järkevää korjata samalla kuin muuta infraa Ulkovalaistusverkon säilyminen kaupungin käsissä on selvityksen mukaan käytännöllistä. Ulkovalaistusta rakennetaan ja korjataan usein samassa yhteydessä kuin muuta infraa. Kaupungin sähköisten järjestelmien kokonaisuus muodostuu ulkovalaistusverkosta, tietoliikenneverkosta, tapahtumasähkökeskuksista, valoviikkoverkosta, ajoneuvojen sähkölatauspisteistä sekä satamien sähköjärjestelmistä. Oikaisu to 17.1.2019 klo 20.12: Jutun yhteydessä olevassa grafiikassa on korjattu katulampun vuosikulutukseksi 400 kWh, ei 400 MWh. Kokonaiskulutustieto löytyy kuvaajan vasemmasta reunasta. Ulkovalaistusverkko kattaa Tampereen alueen julkiset ulkoalueet, kuten kadut, puistot, torit ja aukiot. Valaisimia on noin 41 500, pylväitä noin 35 000 ja keskuksia noin 320 kappaletta. Valaistua väylää on noin 1 200 km. Led-valaisimia oli vuonna 2017 8 500 kappaletta eli viidesosa valaisinkannasta. Kaikki uudet valaisimet ovat led-teknologiaa. Jäljellä olevien purkauslamppuvalaisimien vaihtaminen ledeiksi maksaa noin 2,4 miljoonaa euroa vuodessa viiden vuoden ajan. Takaisinmaksuaika on noin 12 vuotta.